CELEX: 52018PC0126
Language: et
Date: 2018-03-14
Title: Ettepanek: NÕUKOGU RAKENDUSOTSUS, millega lubatakse Ungaril kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

EUROOPA KOMISJON
            Brüssel,14.3.2018
            COM(2018) 126 final
            2018/0057(NLE)
            Ettepanek:
            NÕUKOGU RAKENDUSOTSUS,
            millega lubatakse Ungaril kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
            
               
         
         
            
               SELETUSKIRI
            
            
               
                  Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                     1
                   (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
               
            
            
               Komisjonis 13. juulil 2017. aastal registreeritud kirjaga taotles Ungari luba sellise meetme kasutuselevõtmiseks, millega tehakse erand käibemaksudirektiivi artiklist 193. Vastavalt käibemaksudirektiivi artikli 395 lõikele 2 teavitas komisjon 15. jaanuari 2018. aasta kirjaga teisi liikmesriike Ungari taotlusest. Komisjon teatas 16. jaanuari 2018. aasta kirjaga Ungarile, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Käibemaksudirektiivi artikli 199 lõike 1 punkti g kohaselt võivad liikmesriigid näha ette, et käibemaksu tasumise eest vastutav isik on maksukohustuslane, kellele läheb üle kinnisasi, mille kohtuotsuse alusel võlgnikuks tunnistatu on müünud sundvõõrandamismenetluse käigus (pöördmaksustamine). Ungari sooviks pöördmaksustamise kohaldamist laiendada äriühingu kapitalikaupade tarnete ning selliste kaubatarnete või teenuste osutamise suhtes, mis ületavad 100 000 Ungari forinti suurust (ligikaudu 320 eurot) turuväärtust, kui kaupu tarniva või teenuseid osutava maksukohustuslase suhtes kohaldatakse likvideerimis- või mis tahes muud menetlust, millega seaduslikult tuvastatakse tema maksejõuetus. 
               
               
                  Ungari esitatud andmete kohaselt on kapitalikaubad tavaliselt hinnalised töövahendid, masinad ja esemed, ning paljud maksejõuetute maksukohustuslaste tehtud tehingud ületavad künnishinda 100 000 Ungari forintit. Likvideerija jätab sageli tasumisele kuuluva käibemaksu maksmata, sest summat on vaja varasemate nõuete arveldamiseks. Samas võib ostja, kes on mahaarvamisõigusega maksukohustuslane, endiselt arvata maha tekkinud käibemaksu, millega mõjutatakse negatiivselt eelarvet ja põhimõtteliselt rahastatakse likvideerimist. Ungari on registreerinud pettusjuhtumeid, mille puhul äriühingud, kelle suhtes on algatatud likvideerimismenetlus, annavad tegutsevatele äriühingutele välja fiktiivseid arveid, vähendades sellega oluliselt nende tasumisele kuuluvat maksu, kuid puudub tagatis, et sellise arve väljastaja tasumisele kuuluva käibemaksu ära maksaks. 
               
               
                  Seepärast on Ungari seisukohal, et maksutulu ja eelarvehuve on vaja reaalselt kaitsta paljude selliste finantsraskustes maksukohustuslaste tõttu, kes on seotud eespool nimetatud tarnetega. Ungari esitatud teabe kohaselt on sel eesmärgil kohaldatav pöördmaksustamine osutunud asjakohaseks vahendiks. Maksukohustuslane, kelle suhtes on algatatud likvideerimismenetlus, ei oleks vastutav tasumisele kuuluva käibemaksu maksmise eest ning tarbijat ei karistataks, kuid samal ajal välditaks riigieelarvele tekitatavat kahju.
               
            
            
               Tehakse ettepanek teha erand kuni 31. detsembrini 2021. 
            
            
               Juhul kui Ungari peab vajalikuks erandit tegeva meetme pikendamist pärast 2021. aastat, tuleks komisjonile hiljemalt 31. detsembriks 2020 esitada meetme läbivaatamise aruanne koos pikendamistaotlusega. 
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               Pidades silmas ettepaneku aluseks olevat käibemaksudirektiivi sätet, ei kohaldata subsidiaarsuse põhimõtet. 
            
            
               •Proportsionaalsus
            
            
               
                  Ettepanek on proportsionaalsuse põhimõttega kooskõlas järgmistel põhjustel.
               
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
               
                  Erandi piiratud ulatust arvestades on erimeede kooskõlas taotletava eesmärgiga, st sellega aidatakse hõlbustada maksukogumist ja vältida maksudest kõrvalehoidumist. Erand ei lähe kaugemale sellest, mis on vajalik kõnealuste eesmärkide saavutamiseks. 
               
            
         
         
            
               •Vahendi valik
            
            
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Käesolev ettepanek põhineb Ungari esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõju hindamine
            
            
               Rakendusotsuse eelnõu eesmärk on kaitsta maksutulu ja eelarvehuve selliste äriühingute tõttu, kelle suhtes on algatatud maksejõuetuse menetlus, juhul, kui nad teevad kapitalikaupade tarneid või teevad tarneid või osutavad teenuseid, mille turuväärtus ületab 100 000 Ungari forintit. Ungari esitatud teabe kohaselt aidatakse selliste tehingute suhtes pöördmaksustamise kohaldamisega hõlbustada maksukogumist ja vältida maksudest kõrvalehoidumist. Sellega piirataks riigieelarvele tekitatavat kahju ja loodaks täiendav eelarvetulu ligikaudu 4–5 miljardi Ungari forinti (ligikaudu 13–14 miljonit eurot) ulatuses. Seega on erandit tegeval meetmel positiivne mõju. 
            
            
               Erandi kitsa kohaldamisala ning piiratud kohaldamisaja tõttu on mõju igal juhul piiratud.
            
            
               4.MÕJU EELARVELE
            
            
               
                  Ettepanek ei mõjuta negatiivselt ELi eelarvet.
               
            
            
               5.MUU TEAVE
            
            
               Ettepanek sisaldab aegumisklauslit, mille tähtpäevaks on 31. detsember 2021.
            
            
               2018/0057 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Ungaril kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
         
         
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  2
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Direktiivi 2006/112/EÜ artikli 193 kohaselt on tavaliselt maksuhalduritele käibemaksu tasuma kohustatud kaubatarneid tegev või teenuseid osutav maksukohustuslane.
            
            
               (2)Komisjonis 13. juulil 2017. aastal registreeritud kirjaga taotles Ungari luba sellise erimeetme kasutuselevõtmiseks, millega tehakse erand direktiivi 2006/112/EÜ artiklist 193 seoses käibemaksu tasumise eest vastutava isikuga teatavate tarnete puhul, mille on teinud maksukohustuslane, kelle suhtes kohaldatakse likvideerimis- või mis tahes muud menetlust, millega seaduslikult tuvastatakse tema maksejõuetus. 
            
            
               (3)Vastavalt direktiivi 2006/112/EÜ artikli 395 lõikele 2 teavitas komisjon 15. jaanuari 2018. aasta kirjaga teisi liikmesriike Ungari taotlusest. Komisjon teatas 16. jaanuari 2018. aasta kirjaga Ungarile, et tal on taotluse hindamiseks kogu vajalik teave. 
            
            
               (4)Ungari väidab, et maksukohustuslased, kelle suhtes on algatatud likvideerimis- või maksejõuetusmenetlus, jätavad sageli tasumisele kuuluva käibemaksu maksmata. Samas võib ostja, kes on mahaarvamisõigusega maksukohustuslane, endiselt arvata maha tekkinud käibemaksu, mõjutades seega negatiivselt eelarvet ja rahastades likvideerimist. Ungari on registreerinud pettusjuhtumeid, mille puhul äriühingud, kelle suhtes on algatatud likvideerimismenetlus, annavad tegutsevatele äriühingutele välja fiktiivseid arveid, vähendades sellega oluliselt nende tasumisele kuuluvat maksu, kuid puudub tagatis, et sellise arve väljastaja tasumisele kuuluva käibemaksu ära maksaks. 
            
            
               (5)Käibemaksudirektiivi artikli 199 lõike 1 punkti g kohaselt võivad liikmesriigid näha ette, et käibemaksu tasumise eest vastutav isik on maksukohustuslane, kellele läheb üle kinnisasi, mille kohtuotsuse alusel võlgnikuks tunnistatu on müünud sundvõõrandamismenetluse käigus (pöördmaksustamine). Riigieelarvele tekitatava kahju korvamiseks taotleb Ungari erandit direktiivi 2006/112/EÜ artiklist 193, et lubada pöördmaksustamise kasutuselevõttu maksejõuetusmenetlusega hõlmatud maksukohustuslaste tehtavate muude selliste tarnete suhtes nagu kapitalikaupade tarned ja 100 000 Ungari forinti suurust turuväärtust ületavate muude kaupade tarned või teenuste osutamine. 
            
            
               (6)Ungari esitatud teabele tuginedes saab eespool nimetatud konkreetsetel juhtudel maksukohustuslasest tarne saaja määramisega käibemaksu tasumise eest vastutavaks isikuks lihtsustada käibemaksu kogumist ning hoida ära maksudest kõrvalehoidumist ja maksustamise vältimist. Ungari on seisukohal, et erandmeetme kasutuselvõtuga saab piirata riigi maksutuludele kahju tekitamist ning luua täiendavaid tulusid. 
            
            
               (7)Erand tuleks teha üksnes piiratud ajaks. 
            
            
               (8)Erandi uudsust arvesse võttes on oluline hinnata selle mõju. Seega juhul, kui Ungari peab vajalikuks erandit tegeva meetme pikendamist pärast 2021. aastat, tuleks komisjonile hiljemalt 31. detsembriks 2020 esitada meetme läbivaatamise aruanne koos pikendamistaotlusega. 
            
            
               (9)Erandi kohaldamine ei mõjuta käibemaksust tulenevaid liidu omavahendeid,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Erandina direktiivi 2006/112/EÜ artiklist 193 lubatakse Ungaril ette näha, et käibemaksu tasumise eest vastutav isik on maksukohustuslane, kellele tehakse järgmisi tarneid:
            
            
               1) kapitalikaupade tarned, mida teeb maksukohustuslane, kelle suhtes kohaldatakse likvideerimis- või mis tahes muud menetlust, millega seaduslikult tuvastatakse tema maksejõuetus; 
            
            
               2) tarnimise ajal 100 000 Ungari forinti suurust turuväärtust ületavate muude kaupade tarnimine või teenuste osutamine sellise maksukohustuslase poolt, kelle suhtes kohaldatakse likvideerimis- või mis tahes muud menetlust, millega seaduslikult tuvastatakse tema maksejõuetus. 
            
            
               Artikkel 2
            
            
               Käesolev otsus jõustub selle teatavakstegemise päeval.
            
            
               Käesolev otsus kehtib kuni 31. detsembrini 2021.
            
         
         
            
               Artikkel 3
            
            
               Käesolev otsus on adresseeritud Ungarile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        ELT L 347, 11.12.2006, lk 1.